LPN ทำลายสถิติปิดขาย 2 โครงการใน 3 ชั่วโมง
LPN ทำลายสถิติการขายท่ามกลางม็อบแดงเคลื่อนขบวน สามารถปิดการขายทั้ง 2 โครงการ 2,700 ยูนิต และทำนิวไฮยอดขาย 4,700 ล้านบาท ใน 3 ชั่วโมง
20 มี.ค. 2553

LPN ทำลายสถิติการขายท่ามกลางม็อบแดงเคลื่อนขบวน สามารถปิดการขายทั้ง 2 โครงการ 2,700 ยูนิต และทำนิวไฮยอดขาย 4,700 ล้านบาท ใน 3 ชั่วโมง
นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น.ดีเวลลอปเมนท์ เปิดเผยถึงผลการเปิดการขาย 2 โครงการย่านรัชโยธินและพระราม 4-กล้วยน้ำไท ได้แก่ ลุมพินี เพลส รัชโยธิน และ ลุมพินี เพลส พระราม 4-กล้วยน้ำไท ในวันที่ 20 มีนาคม 2553 ท่ามกลางความเคลื่อนไหวทางการเมืองว่า บริษัทประสบความสำเร็จอย่างสูงสุดอีกครั้งและสามารถทำลายสถิติการขายในทุกโครงการที่ผ่านมา ด้วยยอดขายถึง 4,700 ล้านบาท จากห้องชุดรวม 2,700 ยูนิต ภายในเวลาเพียง 3 ชั่วโมง ด้วยผลตอบรับที่ดีและความเชื่อมั่นในแบรนด์ “ลุมพินี” ของลูกค้า
ดังนั้นแม้มีการเคลื่อนไหวทางการเมือง จึงไม่ส่งผลกระทบใดๆ ต่อการดำเนินกิจกรรมทางการตลาดของบริษัท ประกอบกับสถานการณ์ต่างๆ ยังไม่มีแนวโน้มของการใช้ความรุนแรง จึงไม่เกิดก่อให้เกิดความตื่นตระหนกแก่ประชาชนโดยทั่วไป โดยในครั้งนี้บริษัทได้มีการปรับปรุงกระบวนการในการรับจองให้เร็วขึ้นกว่าปกติ โดยเริ่มเปิดให้จองตั้งแต่เวลา 8.00 น. ซึ่งเร็วกว่าโครงการก่อนหน้า 1 ชั่วโมง และสามารถปิดการขายทั้งหมดได้ภายใน 3 ชั่วโมง รวมถึงการสื่อสารไปยังลูกค้าอย่างต่อเนื่องผ่านช่องทางที่เข้าถึงได้โดยตรง การสื่อสารภายในองค์กรที่รวดเร็ว และการกำหนดตัวผู้บริหารระดับสูงที่จะเป็นผู้รับผิดชอบและตัดสินใจในด้านต่างๆ เป็นต้น 
“นอกจากปัจจัยด้านความเชื่อมั่นต่อแบรนด์  ‘ลุมพินี’ แล้ว ความสำเร็จยังเกิดจากคุณค่าของสินค้าและบริการที่ LPN ตั้งใจมอบให้ลูกค้า ทั้งเรื่องของห้องชุดขนาด 28 ตร.ม. คุณค่าของงานบริการที่กำหนดไว้ตั้งแต่เริ่มต้นการพัฒนาโครงการ เช่น การจัดสรรพื้นที่สวนขนาดใหญ่ที่จะเป็นศูนย์กลางในการทำกิจกรรมร่วมกันในชุมชน เป็นต้น และที่สำคัญสำหรับทั้ง 2 โครงการนี้ได้แก่ ทำเลที่อยู่ใจกลางเมืองซึ่งหาได้ยากในราคาที่กำหนดไว้ ทำให้การตอบรับจากลูกค้ามีมากเกินกว่าจำนวนห้องชุดที่จะสามารถตอบสนองได้ ซึ่งสำหรับลูกค้าที่พลาดโอกาสการเป็นเจ้าของใน 2 โครงการดังกล่าว LPN ยังคงมุ่งมั่นที่จะพัฒนาโครงการที่มีคุณภาพเช่นนี้อย่างต่อเนื่อง” นายโอภาสกล่าวสรุป